arnastofnun/IGC-2024 huggingface dataset:
Efling náttúrufræðikennslu í grunnskólum Nefndarálit - þingskjal nr. 1151

1993–94. – 1063 ár frá stofnun Alþingis.

117. löggjafarþing. – 451 . mál.

1151. Nefndarálit um till. til þál. um náttúrufræðikennslu og sveitadvöl nemenda í 4.–6.bekk grunnskóla.

Frá menntamálanefnd.

Nefndin hefur fjallað um þingsályktunartillöguna sem felur í sér að nám í náttúrufræði verði eflt. Við umfjöllun sína studdist nefndin við umsagnir frá Búnaðarfélagi Íslands, félagsmálaráðuneyti, Kennarasambandi Íslands, landbúnaðarráðuneyti, Landgræðslu ríkisins, Námsgagnastofnun, Náttúrufræðistofnun Íslands, Náttúruverndarráði, Skógrækt ríkisins, Stéttarsambandi bænda og umhverfisráðuneyti.

Nefndin leggur til að tillagan verði samþykkt með breytingum sem gerðar eru tillögur um á sérstöku þingskjali. Lagt er til að menntamálaráðherra vinni að þessu verkefni í samvinnu við umhverfisráðherra, auk landbúnaðarráðherra. Er það talið eðlilegt m.a. þar sem umhverfisráðuneyti fer með fræðslu- og upplýsingastarfsemi á sviði umhverfismála auk þess sem Náttúrufræðistofnun Íslands heyrir undir ráðuneytið, en meginverkefni þeirrar stofnunar er að skipuleggja heimildasöfnun um náttúru Íslands og miðla þekkingu um íslenska náttúru til skóla, fjölmiðla og almennings. Þá er talið óþarfi að einskorða kennsluna við tiltekna bekki eins og tillagan gerir ráð fyrir. Á sama hátt er talið eðlilegt að þeir sem koma til með að vinna að málinu móti aðra þætti, svo sem hvort námið skuli tengt dvöl í sveit. Loks telur nefndin ekki rétt að mæla fyrir um skipun starfshóps heldur verði sú ákvörðun falin ráðherrunum.

Björn Bjarnason og Ólafur Þ. Þórðarson voru fjarverandi við afgreiðslu málsins.

Alþingi, 26. apríl 1994.

Sigríður A. Þórðardóttir,

Valgerður Sverrisdóttir.

Árni Johnsen.

form., frsm.

Svavar Gestsson.

Petrína Baldursdóttir.

Tómas Ingi Olrich.

Kristín Ástgeirsdóttir.
Efling náttúrufræðikennslu í grunnskólum Breytingartillaga - þingskjal nr. 1152

1993–94. – 1063 ár frá stofnun Alþingis.

117. löggjafarþing. – 451 . mál.

1152. Breytingartillög ur

við till. til þál. um náttúrufræðikennslu og sveitadvöl nemenda í 4.–6. bekk grunnskóla.

Frá menntamálanefnd.

Tillgr. orðist svo:

Alþingi ályktar að fela menntamálaráðherra í samvinnu við landbúnaðar- og umhverfisráðherra að leita leiða til að efla náttúrufræðikennslu í grunnskólum í tengslum við íslenskan landbúnað. Sérstaklega verði athugað hvort unnt sé að tengja verkefnið ferðaþjónustubændum og nota það sem lið í atvinnuátaki í dreifbýli.

Fyrirsögn tillögunnar orðist svo: Till. til þál. um eflingu náttúrufræðikennslu í grunnskólum.
Störf og starfshættir umboðsmanns Alþingis Nefndarálit - þingskjal nr. 1163

1993–94. – 1063 ár frá stofnun Alþingis.

117. löggjafarþing. – 603 . mál.

1163. Nefndarálit um till. til þál. um breyt. á þál. frá 2. maí 1988, um störf og starfshætti umboðsmanns Alþingis.

Frá allsherjarnefnd.

Nefndin hefur fjallað um málið sem felur efnislega í sér að umboðsmaður Alþingis hafi frest til 1. september ár hvert til að skila skýrslu um starf sitt til Alþingis í stað 1. mars. Nefndin mælir með samþykkt tillögunnar með svofelldum

BREYTINGUM:

Við 1. gr. Í stað „nr. 55/1991, um þingsköp Alþingis, með síðari breytingum“ komi: um þingsköp Alþingis.

Við 2. gr. Í stað „nr. 19/1991“ í a- og b-liðum komi: um meðferð opinberra mála.

Eyjólfur Konráð Jónsson og Ólafur Þ. Þórðarson voru fjarverandi við afgreiðslu málsins.

Alþingi, 2. maí 1994.

Sólveig Pétursdóttir,

Gísli S. Einarsson.

Guðni Ágústsson.

form., frsm.

Björn Bjarnson.

Ingi Björn Albertsson.

Kristinn H. Gunnarsson.

Anna Ólafsdóttir Björnsson.
Fullgilding ákvörðunar sameiginlegu EES-nefndarinnar um bókun 47 Nefndarálit - þingskjal nr. 1167

1993–94. – 1063 ár frá stofnun Alþingis.

117. löggjafarþing. – 537 . mál.

1167. Nefndarálit um till. til þál. um fullgildingu ákvörðunar sameiginlegu EES-nefndarinnar um breytingu á bókun 47 og tilteknum viðaukum við EES-samninginn.

Frá 3. minni hluta utanríkismálanefndar.

Með afgreiðslu þessarar þingsályktunartillögu lýkur lögfestingu EES-samningsins að mestu leyti. Þær viðbótargerðir, sem Íslendingar skuldbinda sig til að hlíta samkvæmt henni, eru óaðskiljanlegur hluti samningsins þar sem Íslendingar eiga ekki annarra kosta völ en að fella þær inn í lög og reglugerðir án athugasemda, líkt og EES-samninginn. Auk þeirra rúmlega 400 gerða, sem Íslendingar undirgangast samkvæmt þessari þingsályktunartillögu, má vænta örfárra gerða í viðbót samkvæmt upplýsingum er Gunnar Snorri Gunnarsson sendiherra veitti nefndinni. Þessi viðbótarpakki er að því leyti ólíkur þeim gerðum sem á eftir koma að Íslendingar koma hvergi nærri vinnslu þeirra gerða sem í honum eru og hafa því ekki einu sinni formlega séð möguleika á að hafa áhrif á efni þeirra. Þótt hæpið sé að Íslendingar megi sín mikils þegar ákvarðanir eru teknar um þær viðbótargerðir, sem tilheyra munu Evrópska efnahagssvæðinu, eiga þeir rétt á að fylgjast með og láta skoðun sína á þeim í ljós á undirbúningsstigi. Því er hins vegar ekki til að dreifa varðandi efni þessarar þingsályktunartillögu. Þriðji minni hluti mun því greiða atkvæði gegn þessari þingsályktunartillögu í samræmi við afstöðu sína til annarra hluta EES-samningsins.

Þriðji minni hluti vekur einnig athygli á að möguleikar þingmanna eru næsta litlir til að kynna sér svo viðunandi sé efni þeirra liðlega 400 gerða sem Ísland er samkvæmt þessari þingsályktunartillögu skuldbundið til að fella inn í íslensk lög og reglugerðir. Á fund utanríkismálanefndar komu fjölmargir gestir til að upplýsa nefndina um einstaka málaflokka er heyra undir Evrópska efnahagssvæðið en sú yfirferð var allsendis ófullnægjandi þrátt fyrir góðan vilja utanríkismálanefndar og gesta hennar til að fá yfirsýn yfir málið. Þriðji minni hlutinn er ósáttur við slík vinnubrögð bæði nú og við lögfestingu meginefnis EES-samningsins.

Þriðji minni hluti tekur ekki afstöðu til einstakra gerða í þessu áliti enda eru þær margvíslegar, sumar til bóta en aðrar til hins verra. Þriðji minni hluti minnir hins vegar á að Íslendingar þurfa ekki að eiga aðild að EES til að taka í lög og reglugerðir það sem til bóta getur talist.

Alþingi, 2. maí 1994.

Anna Ólafsdóttir Björnsson.
Eftirlit Landhelgisgæslunnar innan 200 sjómílna efnahagslögsögunnar Nefndarálit - þingskjal nr. 1187

1993–94. – 1063 ár frá stofnun Alþingis.

117. löggjafarþing. – 248 . mál.

1187. Nefndarálit um till. til þál. um eftirlit Landhelgisgæslunnar innan 200 sjómílna efnahagslögsögunnar.

Frá allsherjarnefnd.

Nefndin hefur fjallað um málið og fékk um það umsagnir á 116. og 117. löggjafarþingi frá Vélstjórafélagi Íslands, Stýrimannaskóla Íslands, Sjómannasambandi Íslands, Hafnasambandi sveitarfélaga, Landhelgisgæslunni, Farmanna- og fiskimannasambandi Íslands, Sambandi íslenskra kaupskipaútgerða, umhverfisráðuneytinu, Hollustuvernd ríkisins, Landssambandi íslenskra útvegsmanna, Slysavarnafélagi Íslands, Náttúruverndarráði og Siglingamálastofnun ríkisins.

Tillagan felur í sér að dómsmálaráðherra verði falið að láta framkvæma athugun á því hve mörg skip og loftför Landhelgisgæslan þurfi til að halda uppi fullu eftirliti innan landhelgi og efnahagslögsögu Íslands.

Í umfjöllun nefndarinnar um málið komu fram þær upplýsingar að í undirbúningi er að koma á fót nefnd á vegum dómsmálaráðuneytisins sem hafi það verkefni að vinna að úttekt á skipastól Landhelgisgæslunnar og þörf á endurnýjun. Með tilliti til þeirra upplýsinga og þess að eðlilegt þykir að fyrrgreind nefnd taki tillögu þessa til athugunar leggur allsherjarnefnd til að henni verði vísað til ríkisstjórnarinnar.

Kristinn H. Gunnarsson og Ólafur Þ. Þórðarson voru fjarverandi við afgreiðslu málsins.

Alþingi, 2. maí 1994.

Sólveig Pétursdóttir,

Gísli S. Einarsson.

Árni R. Árnason.

form., frsm.

Guðni Ágústsson.

Anna Ólafsdóttir Björnsson.

Björn Bjarnason.

Ingi Björn Albertsson.
Þjóðfáni Íslendinga Nefndarálit - þingskjal nr. 1189

1993–94. – 1063 ár frá stofnun Alþingis.

117. löggjafarþing. – 106 . mál.

1189. Nefndarálit um till. til þál. um endurskoðun laga nr. 34/1944, um þjóðfána Íslendinga.

Frá allsherjarnefnd.

Nefndin hefur fjallað um tillöguna. Bárust henni umsagnir frá Útflutningsráði Íslands, Verslunarráði Íslands, Ungmennafélagi Íslands, Samtökum iðnaðarins, ferðamálaráði og Íþróttasambandi Íslands.

Tillagan felur í sér að forsætisráðherra verði falið að skipa nefnd fimm manna til að endurskoða lög um þjóðfána Íslendinga, einkum 12. gr., en þar er m.a. kveðið á um að óheimilt sé að nota þjóðfánann á umbúðir eða í auglýsingar á vörum.

Nefndin mælir með samþykkt tillögunnar og tekur undir þau sjónarmið, er fram koma í greinargerð hennar, að gagnlegt geti verið að vörur í markaðssetningu erlendis beri glögg einkenni Íslands. Jafnframt vill nefndin taka undir þær ábendingar, sem fram komu í umsögnum, að notkun þjóðfánans í þessu skyni er vandmeðfarin.

Ólafur Þ. Þórðarson var fjarverandi við afgreiðslu málsins.

Alþingi, 2. maí 1994.

Sólveig Pétursdóttir,

Gísli S. Einarsson.

Anna Ólafsdóttir Björnsson.

form., frsm.

Björn Bjarnason.

Kristinn H. Gunnarsson.

Ingi Björn Albertsson.

Guðni Ágústsson.

Tómas Ingi Olrich.
Endurskoðun laga um síldarútvegsnefnd Þingsályktun - þingskjal nr. 1202

117. löggjafarþing 1993–1994.

Nr. 18/117.

Þskj. 1202 - 602. mál.

Þingsályktun um endurskoðun laga um síldarútvegsnefnd og nýtingu síldarstofna.

Alþingi ályktar að fela ríkisstjórninni að skipa nefnd til að gera tillögur sem miði að því að auka nýtingu síldar til manneldis og nýta betur þá möguleika til atvinnusköpunar og gjaldeyrisöflunar sem felast í veiðum og vinnslu síldar. Nefndin endurskoði m.a. í þessu sambandi lög nr. 62/1962, um síldarútvegsnefnd og útflutning saltaðrar síldar, í þeim tilgangi að efla markaðsöflun fyrir síldarafurðir.

Samþykkt á Alþingi 4. maí 1994.
Störf og starfshættir umboðsmanns Alþingis Þingsályktun - þingskjal nr. 1204

117. löggjafarþing 1993–1994.

Nr. 19/117.

Þskj. 1204 - 603. mál.

Þingsályktun um breytingu á þingsályktun frá 2. maí 1988, um störf og starfshætti umboðsmanns Alþingis.

Alþingi ályktar að gera eftirfarandi

Breytingu á reglum

um störf og starfshætti umboðsmanns Alþingis,

nr. 82/1988.

1. gr.

Í stað orðanna „sbr. 11. gr. laga nr. 52/1985, um þingsköp Alþingis“ í 1. tölul. 3. gr. reglnanna kemur: samkvæmt lögum um þingsköp Alþingis.

2. gr.

Eftirfarandi breytingar verða á 7. gr. reglnanna:

1. Í stað orðanna „laga nr. 74/1974“ í 2. málsl. kemur: laga um meðferð opinberra mála.

2. Í stað orðanna „2. mgr. 80. gr. laga nr. 74/1974“ í 4. málsl. kemur: lögum um meðferð opinberra mála.

3. gr.

1. mgr. 12. gr. reglnanna orðast svo:

Umboðsmaður skal fyrir 1. september ár hvert gefa Alþingi skýrslu um starf sitt á liðnu almanaksári. Skýrsluna skal prenta og birta opinberlega.

Samþykkt á Alþingi 4. maí 1994.
Samningur um loðnustofninn á hafsvæðinu milli Íslands, Jan Mayen og Grænlands Nefndarálit - þingskjal nr. 1221

1993–94. – 1063 ár frá stofnun Alþingis.

117. löggjafarþing. – 600 . mál.

1221. Nefndarálit um till. til þál. um samning milli Íslands, Noregs og Grænlands/Danmerkur um loðnustofninn á hafsvæðinu milli Íslands, Jan Mayen og Grænlands.

Frá utanríkismálanefnd.

Nefndin hefur fjallað um tillöguna og mælir með samþykkt hennar.

Lára Margrét Ragnarsdóttir var fjarverandi við afgreiðslu málsins.

Alþingi, 4. maí 1994.

Björn Bjarnason,

Rannveig Guðmundsdóttir.

Páll Pétursson.

form., frsm.

Ólafur Ragnar Grímsson.

Geir H. Haarde.

Anna Ólafsdóttir Björnsson.

Guðmundur Bjarnason.

Árni R. Árnason.
Flugmálaáætlun 1994–1997 Þingsályktun - þingskjal nr. 1246

117. löggjafarþing 1993–1994.

Nr. 21/117.

Þskj. 1246 - 469. mál.

Þingsályktun um flugmálaáætlun árin 1994–1997.

Alþingi ályktar skv. I. kafla laga nr. 31/1987 að árin 1994–1997 skuli framkvæmdum í flugmálum hagað samkvæmt eftirfarandi flugmálaáætlun.

I. ÁÆTLUN UM FJÁRÖFLUN

(Fjárhæðir í millj. kr.)

II. SKIPTING ÚTGJALDA

(Fjárhæðir í millj. kr.)

III. FLOKKUN FLUGVALLA

3.1. Áætlunarflugvellir I.

Reykjavík, Akureyri, Vestmannaeyjar, Egilsstaðir, Ísafjörður, Húsavík, Hornafjörður og Sauðárkrókur.

3.2. Áætlunarflugvellir II.

Patreksfjörður, Bíldudalur, Siglufjörður, Vopnafjörður, Grímsey, Norðfjörður, Flateyri, Þingeyri og Þórshöfn.

3.3. Áætlunarflugvellir III.

Mývatn, Hólmavík, Raufarhöfn, Gjögur, Kópasker, Breiðdalsvík og Borgarfjörður eystri.

3.4. Aðrir flugvellir og lendingarstaðir.

A. Þjónustuvellir:

Bakkafjörður, Bakki, Blönduós, Borgarnes, Djúpivogur, Flúðir, Grundarfjörður, Hella, Ingjaldssandur, Melgerðismelar, Ólafsfjörður, Reykhólar, Reykjanes við Djúp, Rif, Sandskeið, Selfoss, Stóri-Kroppur, Stykkishólmur og Vík.

B. Lendingarstaðir:

Arngerðareyri, Álftaver, Búðardalur, Bæir, Dagverðará, Einholtsmelar, Fagurhólsmýri, Fáskrúðsfjörður, Geysir, Grímsstaðir, Herðubreiðarlindir, Hrafnseyri, Hrísey, Húsafell, Hvammstangi, Hveravellir, Hvolsvöllur, Kaldármelar, Kerlingarfjöll, Kirkjubæjarklaustur, Króksfjarðarnes, Melanes, Narfastaðamelar, Nýidalur, Sandármelar, Skálavatn, Skógasandur, Sprengisandur, Steinasandur, Stórholt, Suðureyri, Tálknafjörður og Þórsmörk.

C. Lendingarstaðir í eigu og í umsjá annarra aðila en Flugmálastjórnar:

Auðkúluheiði, Forsæti, Gunnarsholt, Múlakot og Þórisós.

IV. SUNDURLIÐUN VERKEFNA

(Fjárhæðir í millj. kr.)

Samþykkt á Alþingi 6. maí 1994.
Samningur um loðnustofninn á hafsvæðinu milli Íslands, Jan Mayen og Grænlands Þingsályktun - þingskjal nr. 1249

117. löggjafarþing 1993–1994.

Nr. 22/117.

Þskj. 1249 - 600. mál.

Þingsályktun um samning milli Íslands, Noregs og Grænlands/Danmerkur um loðnustofninn á hafsvæðinu milli Íslands, Jan Mayen og Grænlands.

Alþingi ályktar að heimila ríkisstjórninni að staðfesta fyrir Íslands hönd samning milli Íslands, Noregs og Grænlands/Danmerkur um loðnustofninn á hafsvæðinu milli Íslands, Jan Mayen og Grænlands.

Samþykkt á Alþingi 6. maí 1994.
Samþykktir Vestnorræna þingmannaráðsins 1993 Þingsályktun - þingskjal nr. 1250

117. löggjafarþing 1993–1994.

Nr. 23/117.

Þskj. 1250 - 300. mál.

Þingsályktun um samþykktir Vestnorræna þingmannaráðsins 1993.

Alþingi ályktar að beina þeim tilmælum til ríkisstjórnarinnar að vinna að framkvæmd ályktana Vestnorræna þingmannaráðsins sem samþykktar voru á fundi ráðsins í Þórshöfn 21. júní 1993.

Samþykkt á Alþingi 6. maí 1994.
Samningur um líffræðilega fjölbreytni Þingsályktun - þingskjal nr. 1251

117. löggjafarþing 1993–1994.

Nr. 24/117.

Þskj. 1251 - 543. mál.

Þingsályktun um fullgildingu samnings um líffræðilega fjölbreytni.

Alþingi ályktar að heimila ríkisstjórninni að fullgilda fyrir Íslands hönd samning um líffræðilega fjölbreytni sem gerður var í Rio de Janeiro 5. júní 1992.

Samþykkt á Alþingi 6. maí 1994.
Flutningur tónlistar og leikhúsverka í sjónvarpi Þingsályktun - þingskjal nr. 1252

117. löggjafarþing 1993–1994.

Nr. 25/117.

Þskj. 1252 - 23. mál.

Þingsályktun um flutning tónlistar og leikhúsverka í sjónvarpi.

Alþingi ályktar að fela menntamálaráðherra að leita leiða til að stuðla að því að leikhúsverk og tónlistarflutningur Sinfóníuhljómsveitar Íslands og aðrir merkir tónlistarviðburðir skili sér betur til sjónvarpsáhorfenda en verið hefur.

Samþykkt á Alþingi 6. maí 1994.
Úrbætur í málum nýbúa Þingsályktun - þingskjal nr. 1253

117. löggjafarþing 1993–1994.

Nr. 26/117.

Þskj. 1253 - 238. mál.

Þingsályktun um úrbætur í málum nýbúa og íslenskra barna sem dvalist hafa lengi erlendis.

Alþingi ályktar að beina því til menntamálaráðherra að:

1. Stuðla í auknum mæli að gerð kennsluefnis fyrir námsmenn af erlendum uppruna í sögu, landafræði, náttúrufræði og félagsfræði. Kennsluefnið verði á einföldu en góðu íslensku máli og til þess ætlað að auðvelda nemendum að tileinka sér annað kennsluefni í íslenskum skólum.

2. Beita sér fyrir eflingu sérstakrar íslenskukennslu fyrir nýbúa og íslensk börn sem hafa dvalist lengi erlendis.

Samþykkt á Alþingi 6. maí 1994.
Efling náttúrufræðikennslu í grunnskólum Þingsályktun - þingskjal nr. 1254

117. löggjafarþing 1993–1994.

Nr. 27/117.

Þskj. 1254 - 451. mál.

Þingsályktun um eflingu náttúrufræðikennslu í grunnskólum.

Alþingi ályktar að fela menntamálaráðherra í samvinnu við landbúnaðar- og umhverfisráðherra að leita leiða til að efla náttúrufræðikennslu í grunnskólum í tengslum við íslenskan landbúnað. Sérstaklega verði athugað hvort unnt sé að tengja verkefnið ferðaþjónustubændum og nota það sem lið í atvinnuátaki í dreifbýli.

Samþykkt á Alþingi 6. maí 1994.
Þjóðfáni Íslendinga Þingsályktun - þingskjal nr. 1255

117. löggjafarþing 1993–1994.

Nr. 28/117.

Þskj. 1255 - 106. mál.

Þingsályktun um endurskoðun laga nr. 34/1944, um þjóðfána Íslendinga.

Alþingi ályktar að fela forsætisráðherra að skipa fimm manna nefnd til að endurskoða lög nr. 34/1944, um þjóðfána Íslendinga, einkum ákvæði 12. gr.

Samþykkt á Alþingi 6. maí 1994.
Endurmat iðn- og verkmenntunar Nefndarálit - þingskjal nr. 1268

1993–94. – 1063 ár frá stofnun Alþingis.

117. löggjafarþing. – 113 . mál.

1268. Nefndarálit um till. til þál. um endurmat iðn- og verkmenntunar.

Frá meiri hluta menntamálanefndar.

Nefndin hefur fjallað um tillöguna sem felur í sér að unnið verði að úrbótum á sviði iðn- og verkmenntunar hér á landi. Tillaga sama efnis var lögð fram á 115. og 116. þingi. Nefndin hefur við umfjöllun sína stuðst við umsagnir frá Iðnnemasambandi Íslands, Landssambandi iðnaðarmanna og Sambandi iðnmenntaskóla.

Menntamálanefnd bendir á að lagt hefur verið fram á Alþingi frumvarp til laga um framhaldsskóla þar sem lögð er sérstök áhersla á að efla starfsmenntun í landinu. Þessi endurskoðun framhaldsskólalaga hefur staðið yfir sl. tvö ár. Þá er starfandi á vegum menntamálaráðuneytis starfshópur um starfsþjálfun iðnnema sem hefur fengið það verkefni að leita leiða til að leysa vanda varðandi starfsþjálfun iðnnema en þeim hefur reynst erfitt að komast í starfsþjálfun að bóknámi loknu.

Með vísan til þeirrar vinnu, sem getið er hér að framan, leggur menntamálanefnd til að tillögunni verði vísað til ríkisstjórnarinnar.

Björn Bjarnason og Ólafur Þ. Þórðarson voru fjarverandi við afgreiðslu málsins.

Alþingi, 26. apríl 1994.

Sigríður A. Þórðardóttir,

Árni Johnsen.

Petrína Baldursdóttir.

form., frsm.

Tómas Ingi Olrich.

Kristín Ástgeirsdóttir.
Endurskoðun slysabóta sjómanna Þingsályktun - þingskjal nr. 1283

117. löggjafarþing 1993–1994.

Nr. 29/117.

Þskj. 1283 - 87. mál.

Þingsályktun um endurskoðun slysabóta sjómanna samkvæmt siglingalögum.

Alþingi ályktar að fela samgönguráðherra að skipa nefnd til þess að endurskoða ákvæði siglingalaga, nr. 34/1985, um bótarétt sjómanna á íslenskum skipum vegna líf- eða líkamstjóns. Í nefndinni skulu m.a. eiga sæti fulltrúar sjómanna og útgerðarmanna, rannsóknarnefndar sjóslysa, Sambands íslenskra tryggingafélaga og Siglingamálastofnunar.

Samþykkt á Alþingi 7. maí 1994.
Rannsóknir á atvinnulífi og náttúruauðlindum í Öxarfjarðarhéraði Þingsályktun - þingskjal nr. 1284

117. löggjafarþing 1993–1994.

Nr. 30/117.

Þskj. 1284 - 321. mál.

Þingsályktun um rannsóknir á atvinnulífi og náttúruauðlindum í Öxarfjarðarhéraði.

Alþingi ályktar að rannsakaðir verði kostir sem vænlegir eru til nýmæla og þróunar atvinnumála í Öxarfjarðarhéraði með sérstöku tilliti til náttúruauðlinda héraðsins. Rannsóknin miði að því:

– að safna saman fyrirliggjandi upplýsingum um náttúruauðlindir í héraðinu og greina þörf fyrir frekari rannsóknir,

– að greina vaxtarmöguleika atvinnulífsins í héraðinu,

– að gera sérstaka athugun á þróunarmöguleikum ferðaþjónustu í héraðinu og tengslum þessarar atvinnugreinar við uppbyggingu ferðaþjónustu í nágrannabyggðum,

– að kanna sérstaklega áætlanir um að veita Jökulsá á Fjöllum til Austurlands vegna virkjana og áhrif þessara vatnaflutninga á atvinnulíf í héraðinu og þróunarmöguleika þess.

Byggðastofnun verði falið að hafa umsjón með rannsóknarverkefninu í samráði við Atvinnuþróunarfélag Þingeyinga og sveitarstjórnir Öxarfjarðarhrepps og Kelduneshrepps.

Samþykkt á Alþingi 7. maí 1994.
Stytting vinnutíma Þingsályktun - þingskjal nr. 1286

117. löggjafarþing 1993–1994.

Nr. 31/117.

Þskj. 1286 - 77. mál.

Þingsályktun um styttingu vinnutíma.

Alþingi ályktar að fela ríkisstjórninni að láta gera skýrslu um þær aðgerðir sem gripið hefur verið til á meðal Evrópuþjóða, einkum annarra norrænna ríkja, sem miða að styttingu vinnutíma og fjölgun starfa. Í skýrslunni verði gerð grein fyrir eðli og umfangi aðgerða, kostnaði og árangri eftir því sem upplýsingar frá stjórnvöldum, aðilum vinnumarkaðar eða alþjóðastofnunum gefa tilefni til.

Samþykkt á Alþingi 7. maí 1994.
Græn símanúmer Þingsályktun - þingskjal nr. 1293

117. löggjafarþing 1993–1994.

Nr. 32/117.

Þskj. 1293 - 207. mál.

Þingsályktun um græn símanúmer hjá ráðuneytum og stofnunum ríkisins.

Alþingi ályktar að fela ríkisstjórninni að sjá til þess að á næsta ári verði komið upp grænum símanúmerum í öllum ráðuneytum Stjórnarráðsins og helstu stofnunum ríkisins.

Samþykkt á Alþingi 9. maí 1994.
Rannsóknir á heimilisofbeldi Breytingartillaga - þingskjal nr. 1295

1993–94. – 1063 ár frá stofnun Alþingis.

117. löggjafarþing. – 269 . mál.

1295. Breytingartillögur við till. til þál. um rannsóknir á ástæðum og afleiðingum ofbeldis gegn konum á Íslandi.

Frá félagsmálanefnd.

Tillgr. orðist svo:

Alþingi ályktar að fela dómsmálaráðherra að skipa nefnd er undirbúi og hafi umsjón með rannsóknum á ástæðum, afleiðingum og umfangi heimilisofbeldis, svo og annars ofbeldis gegn konum og börnum.

Nefndin geri tillögur um úrbætur og gangi frá skýrslu um málið sem lögð verði fyrir Alþingi.

Nefndin skili áfangaskýrslum um störf sín eftir því sem þeim miðar fram en lokaskýrslan verði lögð fram á haustþingi 1995.

Fyrirsögn tillögunnar orðist svo: Tillaga til þingsályktunar um rannsóknir á heimilisofbeldi, svo og öðru ofbeldi gegn konum og börnum á Íslandi.
Fullgilding ákvörðunar sameiginlegu EES-nefndarinnar um bókun 47 Þingsályktun - þingskjal nr. 1307

117. löggjafarþing 1993–1994.

Nr. 33/117.

Þskj. 1307 - 537. mál.

Þingsályktun um fullgildingu ákvörðunar sameiginlegu EES-nefndarinnar um breytingu á bókun 47 og tilteknum viðaukum við EES-samninginn.

Alþingi ályktar að heimila ríkisstjórninni að fullgilda fyrir Íslands hönd ákvörðun sameiginlegu EES-nefndarinnar um breytingu á bókun 47 og tilteknum viðaukum við samning frá 2. maí 1992 um Evrópska efnahagssvæðið sem samþykkt var í Brussel 21. mars 1994.

Samþykkt á Alþingi 11. maí 1994.
Rannsóknir á heimilisofbeldi Þingsályktun - þingskjal nr. 1319

117. löggjafarþing 1993–1994.

Nr. 34/117.

Þskj. 1319 - 269. mál.

Þingsályktun um rannsóknir á heimilisofbeldi, svo og öðru ofbeldi gegn konum og börnum á Íslandi.

Alþingi ályktar að fela dómsmálaráðherra að skipa nefnd er undirbúi og hafi umsjón með rannsóknum á ástæðum, afleiðingum og umfangi heimilisofbeldis, svo og annars ofbeldis gegn konum og börnum.

Nefndin geri tillögur um úrbætur og gangi frá skýrslu um málið sem lögð verði fyrir Alþingi.

Nefndin skili áfangaskýrslum um störf sín eftir því sem þeim miðar fram en lokaskýrslan verði lögð fram á haustþingi 1995.

Samþykkt á Alþingi 11. maí 1994.
Frestun á fundum Alþingis Þingsályktun - þingskjal nr. 1320

117. löggjafarþing 1993–1994.

Nr. 35/117.

Þskj. 1320 - 627. mál.

Þingsályktun um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 11. maí 1994 eða síðar, ef nauðsyn krefur, enda verði það kvatt saman á ný eigi síðar en 17. júní 1994.

Samþykkt á Alþingi 11. maí 1994.
Frestun á fundum Alþingis Þingsályktun - þingskjal nr. 1324

117. löggjafarþing 1993–1994.

Nr. 36/117.

Þskj. 1324 - 630. mál.

Þingsályktun um samþykki til frestunar á fundum Alþingis skv. 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 17. júní 1994 og standi sú frestun til septemberloka.

Samþykkt á Alþingi 16. júní 1994.